 NA WANDERI KAMAU MBUNGE Gathoni wa Muchomba wa Githunguri amesisitiza kuwa kamwe hatalegeza msimamo wake kuhusu marekebisho ya mswada tata wa Fedha 2023, yatakayowasilishwa katika Bunge la Kitaifa hapo kesho ili kujadiliwa. Jana, Bi Wamuchomba alisisitiza kuwa mswada huo ni wa kumfinya na kumhangaisha Mkenya kiuchumi, hivyo atapinga marekebisho yoyote ambayo hayatawiana na matakwa ya wananchi. “Lazima mageuzi yatakayowasilishwa yajikite katika kumtetea raia. Ikiwa hayatatimiza matakwa hayo, basi sitakuwa na uamuzi mwingine ila kuyapinga,” akasema Bi Wamuchomba jana kwenye mahojiano na ‘Taifa Leo.’ Kauli yake ilijiri siku moja baada yake kusisitiza huwa haogopi vitisho vyovyote kutoka kwa serikali kutokana na msimamo wake. Mnamo Jumamosi, mbunge huyo alisisitiza msimamo huo mbele ya Rais William Ruto na Naibu Rais Rigathi Gachagua, walipohudhuria Siku ya Wakulima wa Kiwanda cha Maziwa cha Githuguri, Kaunti ya Kiambu. Ijapokuwa Rais Ruto na Bw Gachagua walikosa kumtaja mbunge huyo moja kwa moja kwa kutoupigia kura mswada huo Jumatano, licha ya kuchaguliwa kwa chama cha UDA, walionyesha kughadhabishwa na msimamo wake. Kwenye hotuba yake, Rais Ruto aliwauliza wakazi ikiwa wanapinga mikakati anayoweka ili kuinua maisha ya Wakenya kama alivyowaahidi wakati wa kampeni za mrengo wa Kenya Kwanza mwaka uliopita. “Nasikia nyinyi wakazi wa Githunguri hamtaki kujiunga nasi katika safari ya kuibadilisha Kenya kupitia mpango wa Bottom-Up (kuwinua watu wa kiwango cha chini). Ni kweli?” akauliza Dkt Ruto, kwenye kauli iliyoonekana kumlenga mbunge huyo. Kwa upande wake, Bw Gachagua alimhakikishia Rais Ruto kuwa kupitia uongozi wa Kiongozi wa Wengi katika Bunge la Kitaifa Kimani Ichung’wa, wabunge wote kutoka ukanda wa Mlima Kenya wataunga mkono marekebisho yote yatakayowasilishwa bungeni kuhusu mswada huo. “Kama kiongozi wa ukanda huu, ningetaka kukuhakikishia Rais kuwa wabunge wote wataiunga mkono serikali yako kwa kuyapitisha na kuyaunga mkono mageuzi yote yatakayowasilishwa Bungeni. Usiwe na wasiwasi hata kidogo. Tumelidhibiti gurudumu la kisiasa kikamilifu,” akasema Bw Gachagua. Kabla ya Dkt Ruto na Bw Gachagua kuwasili katika hafla hiyo, mbunge huyo alikuwa ameeleza wasiwasi kuwa kulikuwa na njama ya kumzomea, mipango anayodai ilikuwa imepangwa na “mahasimu wake wa kisiasa”.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  